Ekialdeko Berlin

Ekialdeko Berlin (alemanez Ost-Berlin) Munduko Bigarren Gerraren amaieratik (1945) Sobietar Batasunaren menpean zegoen Berlingo zatia zen. Geroago, Alemaniako Errepublika Demokratikoko (AED) hiriburua izan zen. AEDko hiritarrek Berlin deitzen zuten.

Historia 

1961tik 1989ra, Berlingo harresiak banatu zuen Mendebaldeko Berlinetik. 1990ean, harresiaren banaketa desegin eta Berlin osoa Alemaniako hiriburu izatera igaro zen, Alemaniako birbatu zenean. Sortaldeko Berlin Spree ibaiko uhartetik Pankow (Gobernuaren egoitza), Weissensee, Lichtenberger, Treptow, Köpenick eta Schönefeld (aireportua) aldirietara hedatzen zen. Bi hiribide nagusi zituen: Unter den Linden berritua eta Karl Marx Allee berria, garai hartako estilo estalinistaren moldeei jarraituz egin zena.  Alexanderplatz ospetsua erabat berritu zen, irizpide modernisten arabera.

Kultura 
Bigarren Mundu Gerrako bonbardaketek hondatu ez zituzten eraikuntza gehienak Linden-Forum auzoan daude. San Hedwig katedrala (1747-1773), Santa Maria eliza eta Opera Nazionala aipagarrienak dira. Eraikin moderno ugari daude: telebista dorrea (250 m), Interhotel Stadt Berlin, Alexanderplatz, etab. Sortaldeko Berlin oso industriagune garrantzitsua da (siderurgia, metalurgia, mekanika eta elektrizitatea, kimika, elikagaiak eta egiten dira). Unibertsitate garrantzizkoa (Humboldt Unibertsitatea) du, opera, antzerkia (Bertold Brechtek sortu zuen Berliner Ensemble ospetsua bereziki) eta museo aberatsak Museoen uhartea izenekoan: Galeria Nazionala (XX. mendeko margolanak) eta Pergamo Museoa (antzinateko bilduma baliotsuak: Mesopotamiako, Antzinako Greziako, Antzinako Egiptoko eta abarreko artea).

Ekialdeko Berlingo barrutiak 
Ekialdeko Berlin hamaika zati edo barrutitan banatuta zegoen:

 Friedrichshain
 Hellersdorf (1986tik 1990era)
 Hohenschönhausen (1985tik 1990ra)
 Köpenick
 Lichtenberg
 Marzahn (1979tik 1990ra)
 Mitte
 Pankow
 Prenzlauer Berg
 Treptow
 Weißensee (1985tik 1990ra)

Iruditegia

Erreferentziak

Kanpo estekak 

Berlingo historia
Alemaniako Errepublika Demokratikoa
Desagertutako herrialdeetako hiriburuak